חוק הפחתת הגירעון והגבלת ההוצאה התקציבית (תיקון מס' 17), התשע"ח-2018 
הצעת חוק ממשלתית, הכנסת ה-20
פורסם: ספר החוקים, חוברת 2703, עמ' 280, 2018-03-13T00:00:00+02:00
החוק התקבל בקריאה השניה והשלישית ביום כ' באדר התשע"ח (7 במרס 2017) והוא שינה את תוואי הפחתת הגירעון הקבוע בחוק בשנים הקרובות ולדחותו בשנה, כך שבשנת התקציב 2019 לא יעלה שיעור הגירעון הכולל על 2.9% מתוצר המקומי הגולמי (להלן – תמ"ג), בשנת התקציב 2020 לא יעלה על 2.5% מהתמ"ג, בשנת התקציב 2021 לא יעלה על 2.25%, בשנת 2022 לא יעלה על 2.0% מהתמ"ג, בשנת 2023 התקציב לא יעלה על 1.75% מהתמ"ג ומשנת התקציב 2024 ואילך לא יעלה, בכל שנה, על 1.5% מהתמ"ג. עוד מוצע לקבוע בהוראת שעה לשנת התקציב 2019 כי באותה שנה הממשלה תהיה רשאית להגדיל את סכום ההוצאה הממשלתית בשיעור נוסף על השיעור הקבוע בחוק שלא יעלה על 3% ביחס לסכום ההוצאה הממשלתית בשנת התקציב 2018. נוסף על כך, מוצע לתקן את חוק תקציב המדינה לשנים 2017 ו-2018 (הוראות מיוחדות) (הוראת שעה), התשע"ו–2016, ולקבוע שבעת הגשת התכנית התלת שנתית לשנת 2018 לא יהיה צורך בביצוע פעולות מאזנות יחד עם הגשתה. עוד מוצע לדחות את המועד להבאת הצעת הממשלה לשימוש בתקציב ההתאמות והקצאתו בשנת 2018 לאישור ועדת הכספים של הכנסת עד ליום 15 במרס 2018.